**Broderii pe suflete albastre**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Vin iarăşi, aici, pe ascuns, să te-ntâlnesc la marginile lumii...”

- Eşti vinovat de lacrimile-acestea

Ce-mi ard obrajii, semne de-ntrebare

Îmi spun c-aşa-ncepea, cândva, povestea,

Pe-un colţ de stea, pe-o margine de zare.

N-am ţinut cont de vorbe tălmăcite

De-acei care se cred atotputernici,

Când am păşit la braţul tău, iubite,

Doar versurile le-am avut drept sfetnici.

Tu mi-ai brodat pe suflet poezia

Cu slove fine ca un Demiurg,

Eşti vinovat de toată bucuria

Şi de aceste lacrimi care curg.

- De mă condamnă pentru fericire

O lume-ntreagă, nici măcar nu-mi pasă,

În tine simt un colț de nemurire

Și azi mă bucur că mi-ai fost aleasă

De ursitoarele ce-n broderie

Au strecurat cu grijă părintească

Parfumul tău și stropi de poezie.

Au vrut, iubito, să mă răsplătească

Și să îmi dea eternități, o sută,

C-am rătăcit prin universuri multe

Dar am găsit o dragoste-absolută -

De-s vinovat doar zeii să-mi impute.

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015